De la 1 martie, un vânzător Lidl încadrat cu salariul minim va realiza venituri medii lunare garantate de 3.061 de lei brut, în vreme ce un comisionar aflat în aceeaşi situaţie va câştiga 3.301 lei brut. În plus, Lidl are o politică de salarizare în trepte, salariul crescând anual în primii trei ani de activitate în companie. Acelaşi vânzător va ajunge în al treilea an la un venit brut de 3.542 lei, în vreme ce un comisionar va câştiga 3.792 lei brut. Astfel, venitul minim pentru ambele categorii profesionale creşte în mod garantat în primii trei ani cu aproximativ 15%. În ultimii doi ani, Lidl a dublat practic venitul minim brut în companie.

Veniturilor în bani şi tichete valorice li se adaugă o serie de alte beneficii printre care asigurare privată de sănătate, zile de concediu ce cresc progresiv şi oportunităţi de dezvoltarea profesională.

Compania extinde şi gama de beneficii oferită angajaţilor: de anul acesta, toţi angajaţii Lidl vor avea asigurare de viaţă, pe lângă asigurarea medicală privată de până acum. În continuare, membrii familiei lor pot beneficia de oferte foarte avantajoase la o gamă largă de servicii medicale.

De asemenea, toţi angajaţii retailerului vor primi tichete de masă, până acum acest beneficiu fiind disponibil doar pentru lucrătorii comerciali şi comisionarii din depozite.

„Creăm anual în România aproximativ 500 de noi locuri de muncă. Ştim însă că asta nu este suficient, astfel că am făcut o prioritate din a le oferi colegilor mai mult decât un job şi a menţine nivelul salariilor peste nivelul pieţei. Sunt foarte bucuros că niciun angajat Lidl nu câştigă mai puţin de 3.000 de lei brut. Lidl este locul în care fiecare zi te provoacă să fii mai bun şi mai dinamic, motiv pentru care, la rândul nostru, ne propunem să fim cel mai bun angajator”, spune Frank Wagner, Preşedintele Consiliului de Conducere Lidl România.